

**PIKIN FESTIVAL BO PRAZNOVAL 25 LET   
Organizatorji že pripravili program za šole in vrtce**

**Velenje, 16. junij 2014 – 25. Pikin festival, ki bo v Velenju potekal od nedelje, 21. septembra, do sobote, 27. septembra, bo letos praznoval 25 let. Največji otroški festival v Sloveniji je bil že v osnovi namenjen kulturni vzgoji otrok, zabavi in izobraževanju. Iz enodnevnega dogodka je z leti zrasel v sedemdnevni festival, ki ga obišče več kot 100.000 obiskovalcev, od tega kar 130 organiziranih skupin vrtcev in šol iz vse Slovenije in tujine. Organizatorji so že pripravili program za organizirane skupine otrok iz vrtcev in šol, ki lahko obisk festivala izkoristijo kot kulturni, naravoslovni ali športni dan.**

Osnovni namen festivala je šolam in vrtcem ponuditi dodatne aktivnosti in izkušnje, ki jih v šoli ali vrtcu ne morejo doživeti. Festival je zasnovan skladno z vzgojno-učnimi načrti tako, da so učne vsebine vpete v različne dejavnosti in pripravljene v skladu s smernicami Ministrstva za izobraževanje, znanost in šport.   
Organizirane skupine si lahko obisk Pikinega festivala zasnujejo kot kulturni, naravoslovni ali športni dan. Na osrednjem prizorišču TRC Jezero bo tudi letos zaživel pisan svet ustvarjalnih delavnic za otroke. Več kot 80 delavnic bo razdeljenih na dva tematska sklopa: v Pikini mestni hiši bodo otroci ustvarjali na temo praznovanja, saj festival praznuje 25 let, v velikem šotoru pa se bodo odvijale delavnice na temo naravoslovja. Novost v sklopu kreativnih delavnic bodo skupinske delavnice, v katerih se bo krepilo timsko delo, prijateljstvo in ustvarjalnost. Na Rumenem, Zelenem in Belem odru bodo potekali številni glasbeni in gledališki dogodki različnih umetniških zvrsti. Umetniške četrti s hišicami v Glasbeni, Likovni, Filmski, Plesni, Lutkovni, Muzejski in Knjižni četrti bodo obiskovalcem nudile zanimive programe v obliki interaktivnih delavnic spoznavanja različnih področij umetnosti.   
Kulturna vzgoja je vodilo vseh aktivnosti, ki potekajo na festivalu, zato organizatorji vsako leto pripravijo tudi kakovosten program na dveh odrih v središču Velenja. Pikin oder v Domu kulture Velenje ponuja izbor produkcijsko zahtevnejših gledaliških del za otroke. Vsak dan med tednom bo v dopoldanskem času na sporedu predstava z dvema ponovitvama. Na veliki Pikin oder so se uvrstila aktualna dela slovenskih gledališč: animirano-igrana predstava Martin Krpan SNG Drame Maribor, glasbeno-lutkovna predstava Gozd raja! Gledališča Glej in Dječjega kazališta Dubrova, igrana predstava Pika Nogavička v produkciji SLG Celje, klovnovska predstava Luna na cesti SMG Ljubljana in Zavoda Bufeto in plesno-glasbena igrana predstava Juri Muri v Afriki Plesnega teatra Ljubljana ter Lutkovnega gledališča Ljubljana.   
Tomažev in Aničin oder v Glasbeni šoli Velenje bo obiskovalcem prav tako med tednom, v dopoldanskem času, nudil kvalitetno domačo produkcijo, ki je v Velenju nastala med letom. Zvrstilo se bo pet uprizoritev: simpatična lutkovna predstava Bikec Ferdinand v produkciji Lutkovnega gledališča Velenje, glasbena pravljica Klip-Klop v izvedbi OŠ Gustava Šiliha Velenje, igrana ljudska pravljica Zlata ptica, ki so jo pripravile strokovne sodelavke Vrtca Velenje, glasbena pravljica Pepelka Gledališkega krožka OŠ Gorica Velenje ter pravljica Pepelka v baletni izvedbi Glasbene šole Fran Korun Koželjski Velenje.

*- se nadaljuje -*

Šolske in vrtčevske skupine, se bodo v mestu lahko odpravile tudi na ogled številnih razstav, ki bodo potekale v sklopu Pikinega festivala.

Vse slovenske osnovne šole in vrtci ter društva Zveze prijateljev mladine bodo danes prejela programske zgibanke. Vsaka organizirana skupina si bo lahko izbor aktivnosti na Pikinem festivalu prikrojila po svoje, v Velenju pa bo skupino na dan obiska sprejela Pika vodička, ki bo poskrbela, da bo urnik obiska uspešno izpeljan.

Festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji – Knjižnico Velenje, Medobčinsko zvezo prijateljev mladine Velenje, Mladinskim centrom Velenje, Muzejem Velenje in JSKD – OI Velenje ter številnimi partnerji.

Program in vsebina 25. Pikinega festivala, novice in zanimivosti v zvezi z njim bodo redno objavljene na spletni strani [www.pikinfestival.si](http://www.pikinfestival.si).

- Konec -

cid:image001.jpg@01CB49AB.CEB7AC10**Več informacij:** Barbara Pokorny, 041 535 567, 03/898 25 71, www.pikinfestival.si